Կարա Մունդ

**Կարա Դ. Մունդ** ( KAR-ə, ), ամերիկացի փաստաբան, գեղեցկության մրցույթի նախկին տիտղոսակիր Բիսմարկից, Հյուսիսային Դակոտա։ 2017 թվականի հունիսին արժանացել է Միսս Հյուսիսային Դակոտա 2017 տիտղոսին։ 2017 թվականի սեպտեմբերի 10-ին ճանաչվել է «Միսս Ամերիկա 2018» և դարձել առաջին մասնակիցը Հյուսիսային Դակոտայից, որը հաղթել է մրցույթում։

## Վաղ տարիների կյանք և կրթություն
Մունդը ծնվել է Բիսմարկում, Հյուսիսային Դակոտա, ԴեԼորա Կաուտցման-Մունդի և Դագ Մունդի ընտանիքում։

Նա պարուսույց և պարուհի է։ Ավագ դպրոցում չորս տարի շարունակ մասնակցել է Radio City Rockettes-ի դասընթացներին և 2019 թվականին ճանաչվել է Successful Rockette Women-ից մեկը։ 14 տարեկանից Մունդը կազմակերպում է ամենամյա բարեգործական նորաձևության ցուցադրություններ՝ նվիրատվություն կատարելով Make-a-Wish հիմնադրամին։ Ավագ դպրոցում Մունդը եղել է իր դպրոցի Ազգային Պատվո Հասարակության նախագահ, ցուցաբերել է բարձր առաջադիմություն և ուսանողների  քվեարկությամբ ճանաչվել է Միսս Ամերիկա մրցույթի հավանական հաղթող։
մինի|270x270փքս|Մունդը Ատլանտիկ Սիթիում՝ «Միսս Ամերիկա 2018» ճանաչվելուց հետո
Նա 2016 թվականին գերազանցությամբ ավարտել է Բրաունի համալսարանը ՝ ստանալով բիզնեսի, ձեռներեցության և կազմակերպությունների մասնագիտական որակավորում։ Նրա թեզը «Միսս Ամերիկա» կազմակերպության մասին էր։ Մունդը եղել է Կապպա Դելտա համայնքի նախագահ։ Նա մի առիթով ասել է, որ դպրոցն իրեն մտքի ճկունություն է տվել։

2016 թվականի օգոստոսից մինչև դեկտեմբեր նա պրակտիկա է անցել հանրապետական ​​սենատոր Ջոն Հովենի մոտ։

2019 թվականին Հյուսիսային Դակոտայի Ներկայացուցիչների պալատն ընդունել է թիվ 3035 բանաձեւը՝ ի պատիվ Մունդի։ Նա նաև ընդգրկվել է Հյուսիսային Դակոտայի Bluebook-ի «Նշանավոր Հյուսիսային Դակոտացիներ» ցանկում և ճանաչվել «Հինգ կանանցից մեկը, որոնք փոխեցին Հյուսիսային Դակոտայի պատմությունը»։ 2021 թվականի մարտի 11-ին Հյուսիսային Դակոտայի պետական թանգարանը ներկայացրել է Մունդի մասնակցությամբ ցուցադրությունը։

Մինչ «Միսս Ամերիկա» ճանաչվելը, նա հայտնել էր իրավաբանական դպրոց հաճախելու իր մտադրության մասին։ 2022 թվականի մայիսին Մունդը գերազանցությամբ ավարտել է Հարվարդի իրավաբանական դպրոցը, որտեղ հանդես է եկել իբրև գիտաշխատող, Harvard Journal of Sports and Entertainment Law Operations-ի գլխավոր խմբագիր, Հարվարդի իրավաբանական դպրոցի կեղծ դատավարության ասոցիացիայի և Կանանց իրավունքի ասոցիացիայի անդամ։ 2022 թվականի սեպտեմբերի 23-ին Մունդը փաստաբանի երդում է տվել և Հյուսիսային Դակոտայում փաստաբանությամբ զբաղվելու թույլտվություն ստացել։

## Գեղեցկության մրցույթներ
### Վաղ տարիների գեղեցկության մրցույթներ
Նա մանուկ հասակից գեղեցկության մրցույթների է մասնակցել՝ նվաճելով Փոքրիկ Միսս Հյուսիսային Դակոտա, Միսս Դեռահաս Հյուսիսային Դակոտա և Միսս Կրտսեր Հյուսիսային Դակոտա տիտղոսները։ Ավելի ուշ Մունդը մասնակցել է Miss America's Outstanding Teen 2010 մրցույթին որպես «Միսս Ռեդ Ռիվեր Վելլիի լավագույն դեռահաս»։ Հետագայում նա դարձել է 4-րդ փոխչեմպիոն Miss North Dakota Teen USA 2012 մրցույթում։

### Միսս Հյուսիսային Դակոտա
մինի|180x180փքս|Մունդի այցը USO
Մունդը մասնակցել է «Միսս Հյուսիսային Դակոտա 2016»-ին և դարձել առաջին փոխչեմպիոն։ Նա վերադարձել է մրցույթ հաջորդ տարի որպես «Միսս Հյուսիսային լույսեր 2017» և հաղթել «Միսս Հյուսիսային Դակոտա 2017» մրցույթի «A Make-A-Wish Passion with Fashion» անվանակարգում։

### Միսս Ամերիկա 2018
Մունդը ներկայացրել է Հյուսիսային Դակոտան «Միսս Ամերիկա 2018» մրցույթում, որը տեղի է ունեցել 2017 թվականի սեպտեմբերին Նյու Ջերսի նահանգի Ատլանտիկ Սիթիի Բորդվոք Հոլլում։ Նախնական մրցումներում Մունդը ճանաչվել է «Կյանքի որակ» մրցանակի առաջին փոխչեմպիոնը։

2017 թվականի սեպտեմբերի 10-ին Մունդը ստացել է «Միսս Ամերիկա 2018» մրցանակը «Միսս Ամերիկա 2017» հաղթող Սավվի Շիլդսի կողմից։ Միսս Ամերիկա կոչման հետ մեկտեղ նա ստացել է $50,000 կրթաթոշակ։ Մունդը Հյուսիսային Դակոտայից առաջին մասնակիցն է, որը նվաճել է «Միսս Ամերիկա» տիտղոսը։

Մունդը ծառայել է որպես 2018 թվականի «Մանկական հրաշք» ցանցի հիվանդանոցների բարի կամքի ազգային դեսպան և սերտորեն համագործակցել է USO-ի հետ։ Ի աջակցություն #MeToo շարժման՝ նա  սև հագուստ է կրել 2018 State of the Union ասուլիսում, իսկ իր Ivy League դպրոցի շրջանավարտների ամսագրի 2018 թվականի մարտ-ապրիլ համարում նա ներկայացրել է «Միսս Ամերիկա» կազմակերպությունը՝ ասելով, որ այն կանանց համար դրամական աջակցություն ցուցաբերող ամենամեծ կազմակերպությունն է։ Նա շարունակաբար համագործակցելու իր պատրաստակամությունն է հայտնել և ասել է, որ կազմակերպությունն արել է այն, ինչ պետք է աներ, այն է՝ օգնել կանանց ձեռք բերել վստահություն և կարողություններ՝ սեփական անձը պաշտպանելու համար։

2018 թվականի օգոստոսին Մունդը քննադատել է «Միսս Ամերիկա» կազմակերպությանը՝ հայտարարելով.«Ներկայիս ղեկավարությունը չի ցանկանում լսել իմ կարծիքը, և նրանք շահագրգռված չեն իմանալու, թե ով եմ ես և ինչպես են իմ փորձառությունները կապված կազմակերպության հետագա դիրքորոշման հետ»։ Նա այնուհետև հայտարարել է. «Կանանց հզորացման, բացության և թափանցիկության հռետորաբանությունը հրաշալի է, սակայն իրականությունը բոլորովին տարբեր է։ Եվ ես այդ տարբերության միջով անցել եմ։ Լռել նշանակում է զիջել իմ իրավասությունը և այն կանանց իրավասությունը, որոնք կհետևեն ինձ։ Ես չեմ հանդուրժում, երբ մեզանից որևէ մեկին վերահսկում, մանիպուլացնում, լռեցնում կամ վախեցնում են»։

2019 թվականի դեկտեմբերի 8-ին Մունդը «Միսս Ամերիկա» մրցույթի առաջին հաղթողն էր, որը երբևէ եղել է «Միսս Տիեզերք» մրցույթի ժյուրիի անդամ։

## Քաղաքականություն
### Ներկայացուցիչների պալատի ընտրություններ 2022
2022 թվականի օգոստոսի 6-ին Մունդը որպես անկուսակցական  իր թեկնածությունն է առաջադրել ԱՄՆ Ներկայացուցիչների պալատում։ Ասպարեզ մտնելու իր դրդապատճառը եղել է Դոբսն ընդդեմ Ջեքսոնի Կանանց առողջության կազմակերպության դատավճիռը։ Դեմոկրատական ​​կուսակցության թեկնածու Մարկ Հաուգենը իր թեկնածությունն առաջադրելուց հետո դուրս է եկել պայքարից։ Մունդն ընտրություններում պարտվել է գործող հանրապետական ​​Քելլի Արմսթրոնգին՝ 148,399 ձայնով (62,2%)՝ ընդդեմ 89,644-ի (37,6%) ձայների հարաբերակցությամբ։

### Ներկայացուցիչների պալատի ընտրություններ 2024
Մունդն այժմ մասնակցում է հանրապետականների նախնական ընտրություններին՝ Հյուսիսային Դակոտայի ներկայացուցչի համար առաջադրելով իր թեկնածությունը 2024 թվականի Ներկայացուցիչների պալատի ընտրություններում։ Նա դեմ է արտահայտվել նախկին նախագահ Դոնալդ Թրամփի և Հյուսիսային Դակոտայի աբորտների քաղաքականությանը։

## Իրավաբանական կարիերա
Ներկայումս Մունդը աշխատակցում է Quinn Emanuel Urquhart & Sullivan, LLP-ի իրավաբանական կազմակերպությանը, որտեղ հանդես է գալիս բարդ առևտրային դատավարություններում՝ մասնագիտական քրեական պաշտպանության, սնանկության և աշխատանքի հետ կապված հարցերով։

## Ծանոթագրություններ

## Արտաքին հղումներ
* Պաշտոնական կայքը

|-

 
Կատեգորիա:ԱՄՆ-ի հանրապետական կուսակցության անդամներ
Կատեգորիա:Ամերիկացի մոդելներ
Կատեգորիա:Ամերիկացի փաստաբաններ
Կատեգորիա:Գեղեցկության մրցույթի հաղթողներ